‘Anatomía de una caída’, ‘The Beekeeper’ i ‘Robot Dreams’, pròximes estrenes al cinema Tívoli
2025-07-24

La cartellera del cinema Tívoli de Burjassot, per al cap de setmana del 12 al 14 de gener, proposa als espectadors i espectadores tres pel·lícules de recent estrena: Anatomía de una caída, The Beekeeper (El protector) i Robot Dreams. Gaudir de les estrenes setmanals de cinema, en el Tívoli, té un preu únic per entrada de 4 euros i estes poden adquirir-se, telemàticament, a través de la pàgina web del cinema Tívoli o, en la taquilla, des de mitja hora abans de l’inici de cada projecció.

Amb dos Globus d’Or recentment obtinguts (Millor pel·lícula de parla no anglesa i Millor guió), Anatomía de una caída arribarà al cinema Tívoli en dues sessions: el divendres 12 i el dissabte 13, a les 19.30 h. La cinta francesa, dirigida per la cineasta Justine Triet, s’ha confirmat com un dels grans títols del cinema de 2023. El film, amb guió premiat de Triet i Arthur Harari, és un thriller impecable que, sota la cuirassa d’un thriller judicial, radiografia una parella i que, ara, després dels Globus, ix disparat cap als Oscar. La pel·lícula presenta a Sandra, magistralment interpretada per Sandra Hüller, a Samuel i el seu fill d’11 anys, Daniel. Viuen un poc allunyats de tot, en un xalet enmig dels Alps francesos. Un dia, troben a Samuel mort al peu de la seua casa. S’obri llavors una investigació per mort sospitosa en la qual no tarden a inculpar a Sandra, malgrat l’ambigüitat del cas: suïcidi o homicidi? Un any després, Daniel serà present en el judici de la seua mare, una autèntica dissecció de la parella.

El suspens francés enllaçarà amb l’acció i adrenalina que arribarà amb The Beekeeper (El protector), la nova pel·lícula de David Ayer, amb protagonisme per a Jason Satatham, que es projectarà al cinema Tívoli el divendres 12 i el dissabte 13, a les 22.30 h i també el diumenge 14 de gener, a les 19.30 h. Es tracta d’un trepidant thriller d’acció impregnat de la mitologia de l’apicultura. En la trama, Jason Statham interpreta a un home que, a primera vista, sembla dedicar-se per complet a l’apicultura. Però quan a la seua veïna li roben tot els seus diners en una estafa telefònica i després se suïcida, les seues abelles han de passar a un segon pla i la venjança es convertirà en el seu únic objectiu. Encara que haja de donar caça a tots implicats, no pararà fins a destruir tota l’organització responsable de les estafes, encara que prompte descobrix que és més poderosa del que pensava. Però fins i tot els seus adversaris prompte aprendran que no estan tractant amb un simple apicultor, sinó amb l’antic agent especial d’una misteriosa organització secreta i letal.

Per a tancar la cartellera de l’equador de gener arriba també a la sala fosca del Tívoli la cinta Robot Dreams, amb projeccions el dissabte 13, a les 17 h i el diumenge 14 de gener, a les 16.30 h. Definida com una obra d’art de l’animació espanyola i com una de les pel·lícules més emocionants de 2023, Robot Dreams està dirigida pel director bilbaí Pablo Berger i la considera com la seua pel·lícula més biogràfica. En el film, l’imprevisible director adapta la novel·la gràfica de Sara Varon i aconseguix una emotiva pel·lícula d’animació que ens retorna al Nova York dels huitanta, de la mà d’un gos i d’un robot i de la seua meravellosa història d’amistat.

La cartellera del cinema Tívoli seguirà endavant el diumenge 21 de gener, amb les reposicions de Ocho apellidos marroquís i de Migración. Un viaje patas arriba. El divendres 19 i el dissabte 20 de gener, no hi haurà programació de cinema perquè el Tívoli estarà albergant l’Exaltació de les Falleres Majors de Burjassot.